'Korrupsie, wanbestuur' by munisipaliteite bedreig ekonomie – VF Plus | Maroela Media
'Korrupsie, wanbestuur' by munisipaliteite bedreig ekonomie – VF Plus
Die VF Plus sê Eskom se beslaglegging op 'n rekening van die Matjhabeng- plaaslike munisipaliteit in die Vrystaat in 'n poging om uitstaande skuld van R3,4 miljard te verhaal, is nog 'n bewys van die "omvangryke bedreiging wat voortgesette ANC-beheer van plaaslike regerings en staatsentiteite vir die landsekonomie inhou".
Maroela Media het vroeër berig die munisipaliteit skuld Eskom miljarde rande vir grootmaatkragvoorsiening. Die kragvoorsiener het die afgelope naweek gesê hy bepaal tans die balans van die rekening en betaal stelselmatig die geld daarin na Eskom oor in 'n poging om sy uitstaande skuld in te vorder.
Eskom het vanjaar nog net vyf betalings van R66,5 miljoen van die munisipaliteit gekry, hoewel sy rekening vir dié tyd reeds R1,3 miljard beloop. Die kragvoorsiener was sedert 2014 betrokke in verskeie hofgedinge met die munisipaliteit.
Hoewel die uitstaande skuld destyds R372 miljoen beloop het, het dit nou tot R3,4 miljard toegeneem weens die munisipaliteit se versuim om dit te vereffen.
Michal Groenewald, die VF Plus se woordvoerder oor samewerkende regering en tradisionele sake, sê die munisipaliteit bedien 'n ekonomiese sleutelpunt – die Vrystaatse Goudveld.
"Dit is onaanvaarbaar dat hierdie skuld, wat rente en eensydig ingestelde boetes insluit, toegelaat is om tot so 'n enorme bedrag aan te groei terwyl betalende inwoners onder die voortslepende dispute tussen die munisipaliteit en Eskom ly," sê Groenewald.
"Hierdie situasie is nie beperk tot Matjhabeng nie, maar is 'n landwye neiging."
Groenewald sê die feit dat selfs hofbevele deurlopend verontagsaam is, dui verder op die skynbare arrogansie van die plaaslike ANC wat ook reeds lank by klagte van korrupsie en wanadministrasie betrek word.
"Hierdie stand van sake lei tot 'n groeiende weerstand onder wetsgehoorsame inwoners oor die hele Goudveld wat nie bereid is om voort te gaan met die finansiering van wanbestuur, korrupsie en die stroping van belastingbetalers se geld nie.
"'n Algehele ineenstorting van hierdie munisipaliteit bedreig nie net die plaaslike ekonomie nie, maar sal weens sy strategiese rol in veral die mynbou- en landbousektore ook 'n beduidend negatiewe uitwerking op die nasionale ekonomie hê," sê Groenewald.
Hy sê die nasionale regering moet dringend ingryp om 'n ramp af te weer.
"'n Gebrek aan dringende en doeltreffende optrede deur die minister van samewerkende regering en tradisionele sake, Nkosazana Dlamini-Zuma, en haar departement sal neerkom op ernstige pligsversuim wat langtermyngevolge vir die landsekonomie sal inhou. Sulke optrede moet fokus op realistiese, bekostigbare oplossings wat ten doel het om die voortslepende dispute op te klaar, asook toekomstige dispute te voorkom."
Dit is tyd dat die ANC-regering verantwoordelikheid neem en optree teen korrupsie en wanbestuur op alle regeringsvlakke, voordat plaaslike gemeenskappe landwyd eiemagtig optree wat katastrofiese gevolge vir die hele land sal inhou.
Die munisipaliteit bedien dorpe soos Welkom, Allanridge, Hennenman, Odendaalsrus, Ventersburg en Virginia.
Nou laat kopdoek haar werk doen sy kry 'n helse groot salaris vir sit en nuwe reëls uit dink! Sy's ook skuldig aan korrupsie saam met haar kinders. Lekker geld gemaak op swart mark en word steeds nie vervolg nie!
Ek sal betaal vir haar oranje pakkie met 'n glimlag!!!
Ek, wat nog nooit n enkele dag in die politiek was nie, sou presies dieselfde gesê het.
Alle MM lesers, stem asb vir my in die volgende verkiesing. Ek belowe om net so baie soos die da en vf te praat. Ek sal ook gereeld mediaverklarings uitreik en aan debatte in die parlement deelneem. Ek belowe ook dit sal net by praat bly, ek gaan niks doen nie.
By voorbaat dankie vir julle stemme.
Dit gaan my verstaan te bowe dat die munisipaliteit dinge so laat hand uitruk het.Voor ek my pension ontvang het het hulle my elektrisiteit gestalt en gesê ,no money no elektrisity pay your bill.Daar is myne in daai gebiede wat groot bydraes maak tot die ekonomie.Wat skrikwekkend is ,is dat geen munisipaliteit in ons land escom nie geld skuld nie.Hierdie tendens het nog voor covid 19 ontstaan.Wat word van geld wat verbruikers wel betaal en "prepaid"krag.Wat doen escom aan die buurlande wat miljarde skuld.
Bla bla bla. So sit almal langs die kantlyn en speel met woorde terwyl die skip sink. Dit sluit nou die DA, VF. VF+ EN EN in. Ons is GESKOK, ons VEROORDEEL, ons het GENOEG gehad, wanneer gaan dit STOP!!!!